## Rješenje kojim se trgovačkom društvu Ingra d.d., Zagreb, odobrava prospekt o izdavanju 10.000 redov­nih dionica na ime, bez nominalne vrijednosti, u nematerijaliziranom obliku, javnom ponudom, ukupne

### NN 81/2007 (6.8.2007.), Rješenje kojim se trgovačkom društvu Ingra d.d., Zagreb, odobrava prospekt o izdavanju 10.000 redov­nih dionica na ime, bez nominalne vrijednosti, u nematerijaliziranom obliku, javnom ponudom, ukupne

# HRVATSKA AGENCIJA ZA NADZOR FINANCIJSKIH USLUGA

**2569**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodnim novinama« broj
140/05), članka 22. stavak 4. Zakona o tržištu vrijednosnih papira (»Narodnim
novinama« broj 84/02 i 138/06), te članka 215. Zakona o općem upravom postupku
(»Narodnim novinama« broj 53/91 i 103/96 – Odluka Ustavnog suda Republike
Hrvatske, broj Us-248/94), Uprava Hrvatske agencije za nadzor financijskih
usluga, temeljem Zahtjeva trgovačkog društva Ingra d.d., Zagreb, Alexandera von
Humboldta 4/b, za odobrenje prospekta o izdavanju dionica javnom ponudom i
odobrenje objavljivanja podataka iz prospekta prilikom uvrštenja dionica
trgovačkog društva Ingra d.d., Zagreb, Alexandera von Humboldta 4/b, u prvu
kotaciju Zagrebačke burze d.d., Zagreb, Ivana Lučića 2a, na sjednici održanoj
19. srpnja 2007. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA JAVNOM PONUDOM

1. Trgovačkom društvu Ingra d.d., Zagreb, Alexandera von Humboldta 4/b, odobrava
se prospekt o izdavanju 10.000 redovnih dionica na ime, bez nominalne
vrijednosti, u nematerijaliziranom obliku, javnom ponudom, ukupne vrijednosti
20.000.000,00 kuna.
2. O zahtjevu trgovačkog društva Ingra d.d., Zagreb, Alexandera von Humboldta
4/b, za odobrenje objavljivanja podataka iz prospekta prilikom uvrštenja dionica
u prvu kotaciju Zagrebačke burze d.d., Zagreb, Ivana Lučića 2a, odlučit će se
nakon potpunog okončanja postupka.
3. Ovo rješenje objavit će se u »Narodnim novinama«.

```
Obrazloženje
```

I/ Trgovačko društvo INGRA d.d., Zagreb, Alexandera von Humboldta 4/b (dalje u
tekstu: Izdavatelj), podnijelo je Hrvatskoj agenciji za nadzor financijskih
usluga (dalje u tekstu: Agencija), 29. lipnja 2007. godine, Zahtjev za odobrenje
prospekta o izdavanju dionica javnom ponudom i odobrenje objavljivanja podataka
iz prospekta prilikom uvrštenja dionica Izdavatelja u prvu kotaciju Zagrebačke
burze d.d., Zagreb, Ivana Lučića 2a, te dokumentaciju, sukladno Zakonu o tržištu
vrijednosnih papira (dalje u tekstu: Zakon) i Pravilniku o sadržaju zahtjeva i
prilozima za odobrenje prospekta i skraćenom prospektu (»Narodnim novinama« broj
118/03, dalje u tekstu: Pravilnik), a 13. srpnja 2007. godine, zatražene izmjene
i dopune prospekta i dokumentacije.
II/ U provedenom postupku utvrđeno je da je Glavna skupština Izdavatelja 26.
lipnja 2007. godine donijela Odluku o povećanju temeljnog kapitala i izdavanju
novih nematerijaliziranih redovnih dionica na ime, javnom ponudom, uz uplatu
uloga u novcu.
Sukladno navedenoj Odluci Glavne skupštine Izdavatelja, temeljni kapital
Izdavatelja povećava se s iznosa od 80.000.000,00 kuna, za iznos od
20.000.000,00 kuna, na iznos od 100.000.000,00 kuna, a što predstavlja 25%
temeljnog kapitala Izdavatelja prije izdanja. Temeljni kapital Izdavatelja
povećava se izdavanjem i uplatom 10.000 novih redovnih dionica koje glase na
ime, bez nominalnog iznosa. Dionice se upisuju i uplaćuju za iznos od 35.000,00
kuna po dionici.
Dioničari koji su bili vlasnici dionica na dan održavanja Glavne skupštine
Izdavatelja (26. lipnja 2007. godine) imaju pravo prvenstva upisa dionica nove
emisije.
Upis dionica vršit će se u dva kruga.
U prvom krugu svaki dioničar ima pravo upisati nove dionice u omjeru 4:1 odnosno
tako da na svake 4 (četiri) dionice koje je dioničar imao na dan održavanja
Glavne skupštine Izdavatelja (26. lipnja 2007. godine) ima pravo prvenstva pri
upisu 1 (jedne) nove redovne dionice. U prvom krugu dionice se upisuju u roku od
15 kalendarskih dana od dana objave javnog poziva na upis novih dionica te se
petnaesti dan toga roka smatra danom završetka upisa u prvom krugu. Dioničar
koji je upisao nove dionice prema pravu prvenstva dužan je izvršiti uplatu na
način da je uplata evidentirana na posebnom računu Izdavatelja najkasnije 2
(dva) radna dana nakon završetka upisa u prvom krugu do 14 sati. Ako uplata ne
bude evidentirana na posebnom računu Izdavatelja do toga roka, smatrat će se da
nova dionica nije ni upisana.
Drugi krug upisa započinje teći trećeg radnog dana od dana završetka upisa u
prvom krugu. U drugom krugu, ulagatelji mogu upisati eventualne preostale
dionice koje nisu upisane u prvom krugu, čiji će broj utvrditi Uprava
Izdavatelja i objaviti trećeg radnog dana od dana završetka upisa u prvom krugu
u najmanje jednim dnevnim novinama koje se redovito prodaju na cijelom
teritoriju Republike Hrvatske. U drugom krugu, upis dionica trajat će 5 (pet)
radnih dana računajući od trećeg radnog dana od dana završetka upisa u prvom
krugu s tim da završava istekom osmog radnog dana računajući od završetka upisa
u prvom krugu, koji dan se smatra danom završetka upisa u drugom krugu.
Ulagatelji moraju cijenu za alocirane im nove dionice uplatiti na način da je
uplata evidentirana na posebnom računu Izdavatelja u roku od 3 (tri) radna dana
od dana završetka upisa u drugom krugu do 14 sati. Time završava rok za upis i
uplatu novih dionica.
Nakon iskorištavanja prava prvenstva upisa te u slučaju iskazivanja većeg
interesa za nove dionice u postupku izdavanja dionica javnom ponudom, davanjem
ponuda za kupnju novih dionica za veći broj od ukupno ponuđenog, Uprava
Izdavatelja će u suradnji s agentima izdanja, a u skladu s kriterijima iz Odluke
Glavne skupštine Izdavatelja od 26. lipnja 2007. godine, o povećanju temeljnog
kapitala i izdavanju novih nematerijaliziranih redovnih dionica na ime javnom
ponudom, uz uplatu uloga u novcu, izvršiti odgovarajuću alokaciju novih dionica.
Pri alokaciji novih dionica koristit će se sukcesivno sljedeći kriteriji:
1. do 100% ukupno ponuđenih novih dionica bit će alocirano dobrovoljnim i/ili
obveznim mirovinskim fondovima, ali najviše do 25% ukupno ponuđenih novih
dionica jednom fondu
2. sve moguće preostale dionice bit će alocirane investicijskim fondovima, ali
najviše do 10% ukupno ponuđenih novih dionica jednom investicijskom fondu
3. sve nakon toga preostale dionice bit će alocirane ovlaštenim brokerskim
društvima, bankama i/ili društvima za osiguranja, ali najviše do 10% ukupno
ponuđenih novih dionica jednom ovlaštenom brokerskom društvu, banci i/ili
društvu za osiguranje
4. sve potom preostale dionice bit će alocirane pravnim osobama, ali najviše do
10% ukupno ponuđenih novih dionica jednoj pravnoj osobi
5. sve nakon toga preostale dionice bit će alocirane fizičkim osobama, ali
najviše do 1% ukupno ponuđenih novih dionica jednoj fizičkoj osobi.
Prospekt o izdavanju dionica javnom ponudom objavit će se na način da će se u
jednim dnevnim novinama koje se redovito prodaju na cijelom teritoriju Republike
Hrvatske objaviti poziv na upis novih dionica te navesti da se prospekt može
besplatno dobiti u sjedištu Izdavatelja i agenata predmetnog izdanja, kao i
besplatno naručiti poštom. Na opisani način prospekt će se objaviti po
zaprimanju konačnog rješenja Agencije o odobrenju prospekta o izdavanju dionica
javnom ponudom. Prospekt će svim zainteresiranim ulagateljima biti dostupan u
sjedištu Izdavatelja, kao i na svim mjestima na kojima će se obavljati upis
dionica.
Izdavatelj je obvezan prospekt o izdavanju dionica javnom ponudom objaviti na
naprijed navedeni način u roku od 30 dana od dostave rješenja Agencije kojim se
odobrava prospekt.
Agenti predmetnog izdanja dionica javnom ponudom su trgovačka društva ICF
d.o.o., Zagreb, Miramarska 24, MBS: 080125383 i Raiffeisenbank Austria d.d.,
Zagreb, Petrinjska 59, MBS: 080002366.
Predmetno izdanje dionica smatrat će se uspješnim ukoliko u utvrđenom roku za
upis i uplatu dionica bude upisano i uplaćeno 100,00% predmetnog izdanja
dionica.
U slučaju neuspjelog izdanja, Izdavatelj će u roku od 7 (sedam) dana od dana
zaključenja izdanja vratiti uplaćena sredstva na račun uplatitelja.
U provedenom postupku, utvrđeno je da su zahtjevu Izdavatelja za odobrenje
prospekta o izdavanju redovnih dionica javnom ponudom, priloženi svi prilozi
propisani Zakonom i Pravilnikom te da podneseni prospekt sadrži sve podatke u
skladu s odredbom članka 21. Zakona, slijedom čega je sukladno odredbi članka
22. stavak 4. Zakona, riješeno kao točki 1. izreke.
III/ U provedenom postupku utvrđeno je da je Izdavatelj podnio i Zahtjev za
odobrenje objavljivanja podataka iz prospekta prilikom uvrštenja dionica
Izdavatelja u prvu kotaciju Zagrebačke burze d.d., Zagreb, Ivana Lučića 2a, s
određenom dokumentacijom u prilogu.
Sukladno odredbi članka 29. Zakona, dionice koje izdaje javnom ponudom,
Izdavatelj je obvezan izdati u nematerijaliziranom obliku i uvrstiti u kotaciju
burze u roku od mjesec dana kada su vrijednosni papiri izdani.
Budući da će u slučaju uspješnog izdanja redovnih dionica javnom ponudom
temeljem odobrenog prospekta, podaci koje je Izdavatelj obvezan objaviti
prilikom uvrštenja svojih dionica u prvu kotaciju burze, biti različiti od
podataka sadržanih u odobrenom prospektu o izdanju dionica javnom ponudom,
Agencija će o zahtjevu Izdavatelja za objavljivanje podataka iz prospekta
prilikom uvrštenja dionica u prvu kotaciju Zagrebačke burze d.d., Zagreb, Ivana
Lučića 2a, odlučiti nakon što Izdavatelj Agenciji u roku od 7 (sedam) dana od
isteka roka za uplatu dionica dostavi obavijest o broju i postotku upisanih i
uplaćenih dionica te osobama koje su upisale i uplatile dionice, zatim obavijest
o upisu povećanja temeljnog kapitala u sudski registar nadležnog trgovačkog suda
i obavijest o provedbi korporativne akcije povećanja temeljnog kapitala u
Središnjoj depozitarnoj agenciji d.d., Zagreb, Heinzelova 62/a, kao i podatke
koje je prilikom uvrštenja obvezan objaviti sukladno odredbi članka 96. stavak
1. Zakona.
Slijedom navedenog, riješeno je kao u točki 2. izreke.
IV/ Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodnim novinama« broj 45/06 i 11/07).
V/ Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-11/19
Urbroj: 326-111/07-5
Zagreb, 19. srpnja 2007.

Predsjednik Uprave
**Ante Samodol**, v. r.

Rješenje, NN 81/2007-2569
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)